Ուկրաինայի ղեկավարները կարծում են, որ գրավված ամեն մի բնակավայրում ռուսներն իրականացրել են ջարդ
Ռուսաստանի ներխուժումն Ուկրաինա օրեցօր ավելի մահաբեր է դառնում: Աշխարհի երկրների առաջնորդները Ռուսաստանին մեղադրում են պատերազմական հանցագործությունների մեջ, երբ ներխուժման ընթացքում գրավյալ քաղաքներում մարդիկ են գնդակահարվում հենց փողոցներում:
Ուկրաինայի նախագահ Վոլոդիմիր Զելենսկին այցելել է մայրաքաղաքից 30 կիլոմետր հեռավորության վրա գտնվող Բուչայի արվարձան, որտեղ փողոցներում ընկած են մարդկային մարմիններ: Սպանված որոշ անձանց ձեռքերը կապված են մեջքի հետևում։ «Շատ դժվար է խոսել, երբ տեսնում ես, թե ինչ են արել մարդկանց այստեղ: Ոմանց մարմինները տակառներում են: Նկուղներում մնացած մարդկանց խեղդամահ են արել կամ պարզապես խոշտանգել են», ասում է Ուկրաինայի նախագահը։ «Սրանք պատերազմական հանցագործություններ են, ինչն աշխարհը պիտի ճանաչի որպես ցեղասպանություն», ասել է նա: ԱՄՆ-ի պաշտպանության նախարարությունը` Պենտագոնը հայտարարել է, թե «ակնհայտ է», որ Ռուսաստանն է պատասխանատու այս ամենի համար: Ինչպես երկրի նախագահ Ջո Բայդենն է ասել. «Այն, ինչ կատարվում է Բուչայում, սարսափելի է: Դա բոլորն են տեսնում»: Բայդենի խոսքերով, «դա պատերազմական հանցագործություն է»: Իսկ հարցին, թե ինչ է նախագահը պատրաստվում անել այս առնչությամբ, Բայդենը պատասխանել է, որ ԱՄՆ-ը ծրագրում է նոր պատժամիջոցներ ընդդեմ Ռուսաստանի: Ռուսաստանը հերքում է Բուչայում տեղի ունեցածի կապակցությամբ իր պատասխանատվությունը և պնդում, որ այդ տեսագրությունները «կեղծ» են: Ինչպես արտգործնախարար Սերգեյ Լավրովն է ասել. «Այն բանից հետո, երբ, ըստ պայմանավորվածության, ռուս զինվորականները հետ են քաշվել, բեմադրվել է կեղծ տեսանյութ, որն այժմ տարածվում է բոլոր լրատվամիջոցներով և սոցիալական ցանցերով’’: Սակայն արբանյակային լուսանկարները ցույց են տալիս, որ մարմինները Բուչայում են եղել դուրսքաշումից դեռեւս շաբաթներ առաջ: Պենտագոնի մամուլի քարտուղար Ջոն Քիրբին ասել է, թե Կիևի և քաղաքի արվարձաններում կուտակված ռուսական զորքերի մեծ մասը նահանջել է նոր մատակարարումներ ստանալու նպատակով: Արևմտյան պաշտոնյաներն ասում են, որ Ռուսաստանն այժմ կարծես թե պատրաստ է հիմնականում կենտրոնանալ դեպի արևելք գտնվող Դոնբասի շրջանի վրա, որտեղ վերջին օրերին ավելացել են ռուսական կողմից օդային գրոհները եւ զորքերի տեղաշարժը: Ուկրաինացի պաշտոնատար անձինք ունեն մտավախություն, որ այն բնակավայրերում, ուր իրենց ուժերը դեռեւս չեն վերադարձել, կարող են լինել ավելի սարսափելի պատկերներ, քան Բուչայում: